Nera (Indigirka)
Nera (rus. Нера, jak. Ньара) – upė Rusijoje, daugiausia rytų Jakutijoje; Indigirkos dešinysis intakas. Prasideda ties Jakutijos ir Magadano srities riba susiliejus Deliankiro ir Chudžacho upėms. Ilgis su Deliankiru – 331 km. Teka į šiaurės vakarus Neros plokščiakalniu. Įteka į Indigirką 1404 km nuo jos žiočių, ties Ust Nera. Didžiausi intakai: Artykas, Burustachas, Andygyčanas. Upė užšąla spalį, nuo gruodžio ar sausio iki balandžio būna peršalusi iki dugno, atitirpsta gegužę. Vandeningiausia būna birželį (vid. 508,6 m³/s). Prie Neros yra Artyko, Ust Neros gyvenvietės, greta nutiestas Kolymos traktas.